A BIZOTTSÁG 1445/2006/EK RENDELETE
(2006. szeptember 29.)
az 1200/2005/EK rendeletnek a mikroorganizmusok csoportjába tartozó „Bacillus cereus var. toyoi” takarmány-adalékanyag engedélyezése tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
mivel:
(1)
Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, valamint az engedélyek kibocsátásának feltételeiről és eljárásáról.
(2)
A mikroorganizmusok csoportjába tartozó Bacillus cereus var. toyoi (NCIMB 40112/CNCM I-1012) készítményt a 70/524/EGK tanácsi irányelvvel (2) összhangban az 1200/2005/EK bizottsági rendelet (3) határozatlan időre engedélyezte brojlercsirkék és hízónyulak takarmány-adalékanyagaként. Ezen adalékanyagot ezt követően az 1831/2003/EK rendelet 10. cikkével összhangban mint meglévő terméket felvették a takarmány-adalékanyagok közösségi nyilvántartásába.
(3)
Az 1831/2003/EK rendelet 7. cikkével összhangban a készítmény engedélyezésének módosítására vonatkozóan kérelmet nyújtottak be annak érdekében, hogy használatát engedélyezzék az alábbi kokcidiosztatikumokat tartalmazó takarmányokban: diklazuril (Clinacox 0,5 % és Clinacox 0,2 %), narazin-nikarbazin (Maxiban G160) és maduramicin-ammónium (Cygro 1 %) brojlercsirkék számára. A kérelemhez csatolták a rendelet 7. cikke (3) bekezdésében előírt adatokat és dokumentumokat.
(4)
Az Európai Élelmiszer-biztonsági Hatóság (a továbbiakban: a hatóság) 2005. november 5-i véleményében (4) megállapította, hogy a Bacillus cereus var. toyoi (NCIMB 40112/CNCM I-1012) adalékanyag kompatibilis a diklazurillal (Clinacox 0,5 % és Clinacox 0,2 %), a narazin-nikarbazinnal (Maxiban G160) és a maduramicin ammóniummal (Cygro 1 %). A hatóság véleménye az 1831/2003/EK rendelettel létrehozott közösségi referencialaboratórium által benyújtott, a takarmányban lévő takarmány-adalékanyagra vonatkozó vizsgálati módszerről szóló jelentést is ellenőrzi.
(5)
A készítmény vizsgálata azt mutatja, hogy az 1831/2003/EK rendelet 5. cikkében előírt feltételek teljesülnek.
(6)
Az 1200/2005/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1200/2005/EK rendelet II. melléklete e rendelet mellékletével összhangban módosul.
2. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. szeptember 29-én.